OZNÁMENIE KOMISIE

Zrevidovaný usmerňovací dokument

Režim EÚ pre obchod so slonovinou

(2021/C 528/03)

Obsah

1. Úvod a glosár pojmov 20

2. Kontext 20

a) Medzinárodný a právny rámec EÚ upravujúci obchod so slonovinou 20

b) Iniciatívy EÚ proti nezákonnému obchodovaniu s voľne žijúcimi druhmi, ktoré majú vplyv na obchod so slonovinou v rámci EÚ a opätovný vývoz slonoviny 22

3. Postavenie tohto dokumentu 22

4. Odôvodnenie a zhrnutie odporúčaní 23

a) Opätovný vývoz z EÚ 23

b) Obchod so slonovinou v rámci EÚ 24

c) Dovoz do EÚ 24

5. Spôsob výkladu pravidiel EÚ o opätovnom vývoze slonoviny 24

a) Opätovný vývoz surovej slonoviny 25

b) Opätovný vývoz spracovanej slonoviny 25

6. Spôsob výkladu pravidiel EÚ o obchode so slonovinou v rámci EÚ 27

a) Osobitné usmernenia k obchodu so surovou slonovinou v rámci EÚ 27

b) Osobitné usmernenia k obchodu so spracovanou slonovinou v rámci EÚ 28

7. Spôsob výkladu pravidiel EÚ pre dovoz slonoviny 29

8. Koordinácia v rámci členských štátov EÚ a medzi nimi, ako aj s krajinami mimo EÚ 30

9. Zhrnutie režimu EÚ pre komerčný obchod so slonovinou 30

Príloha I – Doklady preukazujúce zákonné nadobudnutie 32

Príloha II – Označovanie, registrácia a iné požiadavky na vydanie potvrdenia 34

1. Úvod a glosár pojmov

Účelom tohto usmerňovacieho dokumentu je poskytnúť výklad nariadenia Rady (ES) č. 338/97 (1) („základné nariadenie“) a nariadenia Komisie (ES) č. 865/2006 (2), ktorými sa členským štátom EÚ odporúča:

a) pozastaviť (opätovný) vývoz a dovoz predmetov zo surovej slonoviny;

b) pozastaviť vnútorný obchod EÚ so surovou slonovinou s výnimkou opráv hudobných nástrojov vyrobených pred rokom 1975 a starožitností s veľkým kultúrnym, umeleckým alebo historickým významom pochádzajúcich z obdobia spred roku 1947;

c) pozastaviť v rámci EÚ obchod s exemplármi spracovanými po roku 1947 s výnimkou hudobných nástrojov vyrobených pred rokom 1975;

d) obmedziť povolenie na dovoz a (opätovný) vývoz spracovanej slonoviny na hudobné nástroje vyrobené pred rokom 1975 a predaj starožitností s veľkým kultúrnym, umeleckým alebo historickým významom pochádzajúcich z obdobia spred roku 1947 do múzeí a

e) zabezpečiť prísny výklad práva EÚ, pokiaľ ide o zvyšný povolený obchod.

Tento usmerňovací dokument treba interpretovať v súvislosti s nariadením Komisie (EÚ) 2021/2280, ktorým sa mení nariadenie Komisie (ES) č. 865/2006 (3).

Na účely tohto usmerňovacieho dokumentu sa používajú tieto pojmy s osobitným významom:

— slonovina: vzťahuje sa len na slonovinu zo slonov;

— hudobný nástroj vyrobený pred rokom 1975: hudobný nástroj obsahujúci slonovinu zákonne nadobudnutú pred rokom 1975, ktorá je alebo bola donedávna používaná vystupujúcim hudobníkom, a teda nie len dekoratívnym predmetom. Dohovor CITES sa uplatňuje na slony africké od 26. februára 1976 a na slony ázijské od 1. júla 1975. V záujme zjednodušenia sa v tomto usmerňovacom dokumente ako referencia používa len skorší dátum (1975).

— starožitnosť pochádzajúca z obdobia spred roku 1947: predmet obsahujúci slonovinu, na ktorý sa vzťahuje definícia „spracované exempláre, ktoré boli nadobudnuté pred viac ako 50 rokmi“ v článku 2 písm. w) základného nariadenia;

— múzeum: „nezisková stála inštitúcia, ktorá slúži spoločnosti a jej rozvoju, otvorená pre verejnosť, ktorá nadobúda, zachováva, skúma a vystavuje hmotné a nehmotné pamiatky kultúrneho dedičstva ľudstva a jeho prostredia na účely vzdelávania, štúdia a zábavy a komunikuje o nich“ (4).

2. Kontext

a) Medzinárodný a právny rámec EÚ upravujúci obchod so slonovinou

Slon africký (Loxodonta africana) aj slon ázijský (Elephas maximus) sú uvedené v Dohovore o medzinárodnom obchode s ohrozenými druhmi voľne žijúcich živočíchov a rastlín (CITES), ktorý podpísalo 183 (zmluvných) strán vrátane EÚ a všetkých členských štátov EÚ.

V rámci súčasného režimu podľa dohovoru CITES je medzinárodný obchod so slonovinou (5) zakázaný, pričom existujú prísne obmedzené výnimky (pre predmety nadobudnuté pred tým, než sa dohovor CITES začal vzťahovať na slonovinu). Dohovor CITES však neupravuje domáci obchod so slonovinou.

EÚ vykonáva dohovor CITES základným nariadením a súvisiacimi nariadeniami Komisie (ďalej len „nariadenia EÚ o obchode s voľne žijúcimi druhmi“). V prípade slonej slonoviny (ako aj v prípade iných druhov uvedených v prílohe A k základnému nariadeniu) EÚ prijala ďalšie opatrenia, ktoré sú prísnejšie než opatrenia dohovoru CITES.

Obchod so slonovinou je teda v EÚ prísne regulovaný nariadeniami EÚ o obchode s voľne žijúcimi druhmi. Predaj slonoviny do EÚ, v rámci EÚ alebo z EÚ na komerčné účely je vo všeobecnosti zakázaný.

Vnútroštátne orgány však môžu povoliť obchod so slonovinou na komerčné účely za týchto podmienok:

— opätovný vývoz možno povoliť v prípade slonovinových exemplárov nadobudnutých pred dátumom, ku ktorému sa na ne začal vzťahovať dohovor CITES, t. j. pred 26. februárom 1976 v prípade slonov afrických a pred 1. júlom 1975 v prípade slonov ázijských,

— obchod v rámci EÚ možno povoliť v prípade predmetov zo slonoviny dovezených do EÚ pred tým, než boli dané druhy slonov uvedené v dodatku I k dohovoru CITES (18. januára 1990 v prípade slonov afrických a 1. júla 1975 v prípade slonov ázijských) (6), ak na tento účel vydal potvrdenie členský štát EÚ, v ktorom sa daný predmet ponúka na predaj prvýkrát,

— dovoz predmetov spracovaných pred rokom 1947 je možné povoliť, ako aj dovoz predmetov zákonne nadobudnutých pred rokom 1975, ktoré už boli zákonne dovezené do EÚ pred týmto dátumom.

Pretrvávajúca nebezpečne vysoká úroveň nezákonného lovu slonov a obchodovania so slonovinou v dôsledku rastu dopytu z Ázie

Nezákonný lov slonov dosiahol v nedávnej minulosti nebývalé úrovne, čo viedlo k rozsiahlemu poklesu populácií slona afrického (7).

Z programu dohovoru CITES na monitorovanie nezákonného zabíjania slonov (MIKE) (8) vyplýva, že od roku 2006 podiel nezákonne zabitých slonov neustále narastá a v roku 2011 dosiahol vrchol, pričom potom od roku 2011 do roku 2019 nastal klesajúci trend. To naznačuje, že úroveň nezákonného lovu začína klesať, je však potrebné dôkladne preskúmať, či tento klesajúci trend vydrží. Treba mať na pamäti aj skutočnosť, že akýkoľvek pokles nezákonného obchodu so slonovinou súvisí s celkovým poklesom populácií slonov v Afrike (9). Kým odhady podielu nezákonne zabitých slonov od roku 2011 naznačujú celkový pokles nezákonného lovu slonov v Afrike, medzi regiónmi prevládajú výrazné rozdiely a celková úroveň nezákonného lovu slona afrického naďalej vyvoláva znepokojenie.

Podľa správy o trestnej činnosti v oblasti voľne žijúcich druhov (World Wildlife Crime Report) z roku 2020 pretrváva na vysokej úrovni aj nezákonný obchod so slonovinou, hoci ceny slonoviny stabilne klesajú (10). V správe informačného systému pre obchod so slonmi (ETIS) (11) sa uvádza, že v približne 8 000 prípadoch zhabania slonoviny na celom svete v období medzi rokmi 2012 a 2017 bolo nahlásených asi 280 ton slonej slonoviny. Údaje ETIS takisto ukazujú nárast množstva čínskych operácií spracovania slonoviny v Afrike, ktorá sa potom v podobe spracovaných výrobkov vyváža na ázijské trhy (12), pričom v najmenej 24 prípadoch, ku ktorým došlo v štyroch afrických krajinách, bolo v roku 2017 prepravených z Afriky do Ázie 1,11 tony spracovanej slonoviny (13). Pohyb takýchto významných množstiev slonoviny možno vysvetliť tým, že sa na ňom čoraz viac podieľajú nadnárodné organizované zločinecké siete.

Medzinárodná reakcia

V reakcii na výzvy, ktoré prináša nezákonný lov slonov a nezákonné obchodovanie so slonovinou, medzinárodné spoločenstvo prijalo viacero záväzkov prostredníctvom rezolúcií Valného zhromaždenia OSN a Valného zhromaždenia OSN pre životné prostredie, ako aj na viacerých konferenciách na vysokej úrovni.

Na 17. zasadnutí konferencie zmluvných strán dohovoru CITES (CITES CoP17) v októbri 2016 boli prijaté súbory opatrení s cieľom zlepšiť presadzovanie pravidiel proti nezákonnému lovu slonov a nezákonnému obchodovaniu so slonovinou, znížiť dopyt po nelegálnej slonovine a posilniť kontrolu legálnosti slonoviny na domácich trhoch. V rezolúcii konferencie zmluvných strán dohovoru CITES č. 10.10 (Rev. CoP18) o obchode s exemplármi vyrobenými zo slonov sa zmluvné strany naliehavo vyzývajú, aby zaviedli komplexné vnútorné legislatívne, regulačné, presadzovacie a ďalšie opatrenia pre obchod so slonovinou/domáce trhy. Touto rezolúciou sa takisto odporúča, „aby všetky zmluvné strany a nezmluvné strany, v jurisdikcii ktorých existuje legálny domáci trh so slonovinou prispievajúci k nezákonnému lovu alebo obchodu, urýchlene prijali všetky potrebné legislatívne, regulačné a presadzovacie opatrenia na uzavretie svojich domácich trhov pre komerčný obchod so surovou a spracovanou slonovinou“, a uznáva, že „niektoré predmety môžu byť od tohto uzavretia trhov oslobodené; žiadne výnimky by však nemali prispievať k nezákonnému lovu ani obchodu“.

Od EÚ, ako aj od ostatných zmluvných strán sa takisto požaduje, aby stálemu výboru podali správu o opatreniach prijatých na zabezpečenie toho, aby ich domáci trh neprispieval k súčasnej úrovni nezákonného lovu a nezákonného obchodovania, a predložili túto správu na konferencii zmluvných strán.

Objem zákonného obchodu so slonovinou smerujúceho z EÚ sa znížil

Komerčný opätovný vývoz surovej aj spracovanej slonoviny z EÚ realizovaný v súlade so základným nariadením (ďalej len „zákonný opätovný vývoz“) sa do roku 2015 výrazne zvýšil.

Od prijatia predchádzajúcej verzie tohto usmerňovacieho dokumentu (14) v júli 2017 sa opätovný vývoz surovej slonoviny pozastavil, čo viedlo k zníženiu objemu opätovne vyvezených sloních klov dokonca ešte predtým, ako zákaz nadobudol účinnosť (v roku 2016 bolo opätovne vyvezených 420 klov, v roku 2017 ich bolo 101).

Od roku 2016 došlo aj k poklesu komerčného opätovného vývozu legálne spracovanej slonoviny. Priemerný počet potvrdení na opätovný vývoz, ktorý ročne vydajú členské štáty EÚ, sa zo 470 v období 2012 až 2015 znížil na 280 v období 2016 až 2018.

b) Iniciatívy EÚ proti nezákonnému obchodovaniu s voľne žijúcimi druhmi, ktoré majú vplyv na obchod so slonovinou v rámci EÚ a opätovný vývoz slonoviny

V oznámení o akčnom pláne EÚ na boj proti obchodovaniu s voľne žijúcimi druhmi živočíchov a rastlín (15) boli EÚ a jej členské štáty vyzvané, aby vykonávali komplexnú stratégiu boja proti nezákonnému obchodovaniu s voľne žijúcimi druhmi (16). Uvádza sa v ňom najmä (v rámci opatrenia 2 „ešte viac obmedziť obchod so slonovinou v rámci EÚ a z EÚ“), že Európska komisia do konca roka 2016 vydá usmernenia „na zabezpečenie jednotného výkladu pravidiel EÚ s cieľom prerušiť vývoz surovej slonoviny spred dohovoru a zaručiť, aby sa v EÚ obchodovalo len s legálnymi starými predmetmi zo slonoviny“. Rada Európskej únie vo svojich záveroch z júna 2016 k tomuto oznámeniu naliehavo vyzývala „členské štáty, aby na základe usmernení EÚ nevydávali dokumenty na vývoz alebo opätovný vývoz surovej slonoviny spred dohovoru a aby zvážili ďalšie opatrenia s cieľom zastaviť obchodovanie so slonovinou zo slonov“.

V reakcii na tieto výzvy Komisia prijala v máji 2017 usmerňujúci dokument. Verzia z roku 2017 sa aktualizovala a nahradila týmto usmerňovacím dokumentom, ktorý je reakciou na záväzok Komisie v stratégii EÚ v oblasti biodiverzity do roku 2030 ďalej sprísňovať pravidlá pre obchod so slonovinou v EÚ (17).

3. Postavenie tohto dokumentu

Tento usmerňovací dokument bol prerokovaný a vypracovaný v spolupráci so zástupcami členských štátov, ktorí zasadali ako skupina odborníkov príslušných výkonných orgánov CITES („skupina odborníkov“).

Jeho cieľom je pomôcť občanom, podnikom a vnútroštátnym orgánom pri uplatňovaní základného nariadenia a súvisiacich nariadení Komisie. Týmto usmerňovacím dokumentom sa nenahrádzajú, nedopĺňajú ani nemenia pravidlá uvedené v základnom nariadení a v jeho vykonávacích nariadeniach; okrem toho by sa nemal posudzovať samostatne, ale v spojení s danými právnymi predpismi. Len Súdny dvor Európskej únie je oficiálne oprávnený poskytovať výklad práva EÚ.

Elektronickú verziu tohto usmerňovacieho dokumentu uverejní aj Komisia, prípadne členské štáty EÚ.

Odporúčania uvedené v tomto dokumente sú určené členským štátom a zostávajú v platnosti v súlade so zásadou predbežnej opatrnosti, a pokiaľ sa neobjavia nové presvedčivé vedecké dôkazy, ktoré by odôvodňovali revíziu tohto usmernenia po konzultácii so skupinou odborníkov.

4. Odôvodnenie a zhrnutie odporúčaní

Stále vysoký dopyt po slonovine z Ázie je jednou z najdôležitejších hnacích síl súčasnej vysokej úrovne nezákonného lovu slonov a nezákonného obchodovania so slonovinou. Najnovšie analýzy [(MIKE a ETIS, pozri oddiel 2 písm. a)] ukazujú malý pokles úrovne nezákonného lovu. Napriek tomu sú počty nezákonne ulovených slonov v prípade mnohých populácií v Afrike naďalej neudržateľné.

Aj keď v správach ETIS nebol žiadny členský štát EÚ identifikovaný ako krajina, ktorá je obvinená z účasti na nezákonnom obchode so slonovinou, EÚ by mala naďalej znižovať riziko toho, že bude prispievať k dopytu po slonovine.

Účelom tohto usmerňovacieho dokumentu je viac obmedziť obchod s predmetmi predstavujúcimi potenciálne vyššie riziko a určité druhy potenciálne rizikovejšieho obchodu a zároveň naďalej umožňovať obmedzený a dobre kontrolovaný obchod s predmetmi predstavujúcimi nízke riziko. Dokument je založený na prístupe predbežnej opatrnosti k vykonávaniu pravidiel pre domáci obchod so slonovinou v EÚ. Uplatňujú sa v nich obmedzenia v prípadoch, v ktorých pravdepodobne hrozí väčšie riziko, že obchod bude prispievať k dopytu po slonovine a k nezákonnému obchodu so slonovinou. Z tohto dôvodu sa obchod v rámci EÚ v prípade určitých obmedzených druhov predmetov, pri ktorých je riziko, že budú prispievať k dopytu po slonovine alebo k nezákonnému lovu slonov nízke alebo vôbec neexistuje, môže naďalej uskutočňovať, bude však podliehať povoleniam. Cieľom dokumentu je aj pomôcť občanom a podnikom lepšie chápať pravidlá a dodržiavať ich a umožní to účinnejšie presadzovanie.

Nasledujúce oddiely sa zaoberajú opätovným vývozom slonoviny z EÚ (oddiel 5), obchodom so slonovinou v rámci EÚ (oddiel 6) a dovozom z krajín mimo EÚ (oddiel 7), ako aj otázkami koordinácie (oddiel 8).

V zvyšnej časti tohto oddielu sa uvádzajú dodatočné odôvodnenia potreby prijať opatrenia v prípade každého z týchto obchodných tokov a poskytnúť zhrnutie odporúčaní členským štátom. Skrátený súhrn v tabuľkovom formáte je uvedený v záverečnom oddiele 9.

a) Opätovný vývoz z EÚ

Surová slonovina (18) sa najväčšou mierou podieľa na nezákonnom medzinárodnom obchode so slonovinou po celom svete. Dokazujú to aj údaje zmluvných strán dohovoru CITES nahlásené do ETIS, z ktorých vyplýva, že počet prípadov zhabania nezákonnej surovej slonoviny predstavuje veľkú väčšinu zhabanej slonoviny na celom svete.

Surová slonovina pozostáva najmä z klov, ktoré je ťažké od seba odlíšiť. Riziko, že zákonný opätovný vývoz surovej slonoviny sa využíva na zakrytie obchodu s nezákonnou surovou slonovinou, je väčšie ako v prípade spracovanej slonoviny, a to aj napriek tomu, že so zákonnými klami sa môže obchodovať, iba ak sú označené.

Pozastavením opätovného vývozu surovej slonoviny z EÚ sa zabezpečí, aby sa kly zákonného pôvodu nemiešali s nezákonnou slonovinou, a krajinám určenia sa umožní vykonávať opatrenia na zníženie dopytu po slonovine, ktoré predstavujú dôležitý krok v boji proti nezákonnému obchodu so slonovinou a nezákonného lovu slonov. Toto je hlavný dôvod de facto zákazu komerčného opätovného vývozu surovej slonoviny, ktorý bol zavedený v júli 2017 [pozri oddiel 5 písm. a)].

Keďže niektoré zistenia nasvedčujú tomu, že spracované predmety sú čoraz viac súčasťou medzinárodného nezákonného obchodu so slonovinou (19), je potrebné uplatniť ďalšie obmedzenia na opätovný vývoz spracovanej slonoviny. Hoci neexistujú žiadne známky toho, že by právne činnosti v EÚ prispievali k nezákonnému lovu a nezákonnému obchodu, EÚ sa zaväzuje minimalizovať riziko, že by akýkoľvek medzinárodný obchod pochádzajúci z EÚ podnietil dopyt po slonovine a tým stimuloval nezákonný lov slonov, aby sa tento dopyt uspokojil.

Komisia preto odporúča pozastaviť vydávanie potvrdení na opätovný vývoz spracovaných exemplárov zo slonoviny s výnimkou hudobných nástrojov vyrobených pred rokom 1975 a starožitností s veľkým kultúrnym, umeleckým alebo historickým významom pochádzajúcich z obdobia spred roku 1947 predávaných múzeám [podrobnosti o týchto výnimkách sú uvedené v oddiele 5 písm. b)]. Tieto výnimky sa vzťahujú na predmety, ktorých hodnota nesúvisí so slonovinou, ktorú obsahujú. Okrem toho je pri odporúčaných kontrolách veľmi nepravdepodobné, že by tieto výnimky prispeli k nezákonnému lovu slonov alebo nezákonnému obchodu so slonovinou, prispejú ale k zachovaniu významných umeleckých, kultúrnych alebo historických hodnôt.

b) Obchod so slonovinou v rámci EÚ

Podľa rezolúcie konferencie zmluvných strán dohovoru CITES č. 10.10 (Rev. CoP18) a základného nariadenia má EÚ povinnosť zabezpečiť, aby bolo komerčné využívanie slonoviny v EÚ prísne kontrolované a regulované.

Od prijatia rozhodnutia CITES zakázať medzinárodný obchod so slonovinou v roku 1989 sa dopyt po slonovine v Európe výrazne znížil. Členské štáty EÚ neboli v rámci dohovoru CITES označené za dôležité cieľové trhy ani za tranzitné krajiny slonoviny nezákonného pôvodu. Väčšinu predmetov obchodu v rámci EÚ tvoria starožitnosti spred roku 1947.

V EÚ sa však vyskytlo aj niekoľko prípadov nezákonného obchodu s predmetmi zo slonoviny. Obchod so surovou slonovinou predstavuje väčšie riziko nezákonného obchodu so slonovinou ako obchod s exemplármi zo spracovanej slonoviny. To odôvodňuje pozastavenie vydávania potvrdení na obchod so surovou slonovinou v EÚ s výnimkou opráv hudobných nástrojov vyrobených pred rokom 1975 alebo starožitností s veľkým kultúrnym, umeleckým alebo historickým významom pochádzajúcich z obdobia spred roku 1947, ktoré sa nachádzajú v múzeu alebo vo verejnej inštitúcii.

Navyše Komisia odporúča, aby sa pozastavilo vydávanie potvrdení pre spracované exempláre nadobudnuté po roku 1947 okrem hudobných nástrojov vyrobených pred rokom 1975. Tým sa obchod so spracovanými predmetmi v rámci Únie obmedzí na starožitnosti pochádzajúce z obdobia spred roku 1947 a na hudobné nástroje vyrobené pred rokom 1975.

Odlišný režim uplatňovaný na spracované predmety je odôvodnený skutočnosťou, že v súvislosti s obchodom s týmito predmetmi v rámci EÚ bolo zistené nižšie riziko, že bude dochádzať k nezákonnému obchodu so slonovinou, ako v prípade obchodu so surovou slonovinou a obchodu mimo EÚ vo všeobecnosti, a to najmä ak tieto predmety predstavujú starožitnosti pochádzajúce z obdobia spred roku 1947 alebo hudobné nástroje vyrobené pred rokom 1975. Je vysoko nepravdepodobné, že by obchod so slonovinovými starožitnosťami pochádzajúcimi z obdobia spred roku 1947 alebo hudobnými nástrojmi vyrobenými pred rokom 1975 v rámci EÚ prispieval k nezákonnému obchodu so slonovinou alebo k dopytu po nezákonnej slonovine, keďže zvyšný obchod v tejto oblasti bude prísne kontrolovaný. Preto sa v rámci EÚ môže naďalej obchodovať so starožitnosťami pochádzajúcimi z obdobia spred roku 1947 a s hudobnými nástrojmi vyrobenými pred rokom 1975, bude sa však vyžadovať vydanie potvrdenia.

c) Dovoz do EÚ

Dovoz slonoviny z krajín mimo EÚ je prísne regulovaný. Komerčný dovoz je zakázaný, zákaz sa však nevzťahuje na starožitnosti pochádzajúce z obdobia spred roku 1947 alebo na opätovný dovoz predmetov vyrobených pred prijatím dohovoru, ktoré boli v minulosti legálne dovezené do EÚ (pozri oddiel 7).

Úrovne komerčného dovozu do EÚ sú za posledné roky veľmi nízke.

Hoci vo všeobecnosti pretrváva určité riziko, že dovoz spracovaných exemplárov podnieti dopyt po slonovine alebo prispeje k nezákonnému lovu alebo nezákonnému obchodu, je vysoko nepravdepodobné, že by hudobné nástroje vyrobené pred rokom 1975 a starožitnosti s veľkým kultúrnym, umeleckým alebo historickým významom pochádzajúce z obdobia spred roku 1947 predávané múzeám predstavovali takéto riziko.

Na zlepšenie súladu s pravidlami navrhnutými pre obchod v rámci EÚ a opätovný vývoz Komisia odporúča, aby sa pozastavilo:

— vydávanie povolení na dovoz a opätovný dovoz surovej slonoviny,

— vydávanie povolení na dovoz a opätovný dovoz spracovaných exemplárov zo slonoviny s výnimkou hudobných nástrojov vyrobených pred rokom 1975 a starožitností s veľkým kultúrnym, umeleckým alebo historickým významom pochádzajúcich z obdobia spred roku 1947 predávaných múzeám (viac informácií o podmienkach uplatňovania výnimiek pozri v oddiele 7).

5. Spôsob výkladu pravidiel EÚ o opätovnom vývoze slonoviny

Pravidlá upravujúce opätovný vývoz slonovinových exemplárov nadobudnutých pred dňom, keď sa na ne začal uplatňovať dohovor CITES, sú stanovené v článku 5 základného nariadenia.

Podľa článku 5 ods. 2 písm. d) musí byť výkonný orgán pri posudzovaní žiadostí o povolenie na opätovný vývoz druhov uvedených v prílohe A „po porade s príslušným vedeckým orgánom presvedčený, že neexistujú žiadne iné dôvody týkajúce sa ochrany druhov, ktoré by boli proti vydaniu povolenia na vývoz“.

Túto požiadavku treba vykladať vzhľadom na okolnosti opísané v oddiele 2, ako aj so zreteľom na osobitný charakter medzinárodného obchodu so slonovinou, a to so surovou slonovinou, ako aj so spracovanými predmetmi.

a) Opätovný vývoz surovej slonoviny

Komisia odporúča, aby členské štáty zvážili, či existujú závažné faktory týkajúce sa ochrany druhov slonov, ktoré hovoria v neprospech vydávania potvrdení na opätovný vývoz surovej slonoviny.

Preto v súlade so základným nariadením Komisia odporúča, aby členské štáty nevydávali potvrdenia na opätovný vývoz surovej slonoviny, pričom tento postup sa už uplatňuje od 1. júla 2017, s výnimkou mimoriadnych prípadov, keď sa výkonný orgán príslušného členského štátu presvedčí, že predmet:

1. je súčasťou skutočnej výmeny kultúrnych predmetov medzi renomovanými inštitúciami (t. j. múzeami) alebo

2. je dedičstvom sťahujúcej sa rodiny alebo

3. sa presúva na účely presadzovania predpisov, v záujme vedy či vzdelávania.

V takýchto mimoriadnych prípadoch sa odporúča, aby výkonné orgány dodržiavali usmernenia v tomto dokumente vo vzťahu k získavaniu vhodných dôkazov o zákonnom pôvode exemplárov (príloha I k tomuto dokumentu), k označovaniu (príloha II) a v prípade potreby ku koordinácii s inými členskými štátmi a krajinami mimo EÚ (oddiel 8).

b) Opätovný vývoz spracovanej slonoviny

Na rozdiel od surovej slonoviny spracovaná slonovina zahŕňa mnoho rozličných druhov exemplárov. Patria medzi ne predmety, s ktorými sa desaťročia legálne obchoduje (napríklad hudobné nástroje alebo starožitnosti).

Členské štáty by na základe odporúčania Komisie nemali od dátumu uverejnenia tohto usmerňovacieho dokumentu vydávať potvrdenia na opätovný vývoz na účely komerčného obchodu so spracovanými exemplármi.

Vo výnimočných prípadoch možno komerčný obchod povoliť, ak je výkonný orgán v príslušnom členskom štáte presvedčený, že:

— predmet je hudobný nástroj vyrobený pred rokom 1975 alebo

— predmet je starožitnosť pochádzajúca z obdobia spred roku 1947 predaná múzeu a príslušný orgán zodpovedný za kultúrne dedičstvo (ako napríklad príslušné ministerstvo) potvrdzuje jej veľký kultúrny, umelecký alebo historický význam a podporuje transakciu.

Členské štáty EÚ musia nevyhnutne uplatňovať vysokú úroveň kontroly vo vzťahu k žiadostiam o opätovný vývoz takýchto predmetov, aby sa zabezpečilo, že príslušné dokumenty vydajú, len ak sú splnené podmienky stanovené v právnych predpisoch EÚ, ktoré zaručujú, že daná slonovina má zákonný pôvod.

Výkonné orgány môžu okrem už opísanej výnimky z komerčného opätovného vývozu vydávať aj potvrdenia na opätovný vývoz, ak sa presvedčia, že predmet:

1. je súčasťou skutočnej výmeny kultúrnych predmetov medzi renomovanými inštitúciami (napríklad múzeami) alebo

2. je dedičstvom sťahujúcej sa rodiny alebo

3. sa presúva na účely presadzovania predpisov, v záujme vedy či vzdelávania.

Odporúča sa, aby sa podmienky vydávania potvrdení na opätovný vývoz pre uvedené výnimky vykladali prísne.

Konkrétnejšie, členské štáty by pri posudzovaní žiadosti o opätovný vývoz, či už na komerčné alebo iné účely, mali vziať do úvahy tieto skutočnosti:

— Pri posudzovaní, či exemplár spĺňa definíciu „hudobného nástroja vyrobeného pred rokom 1975“, by mal vlastník preukázať, že predmet používa alebo donedávna používal ako nástroj vystupujúci hudobník, a preto nie je len dekoratívnym predmetom obsahujúcim slonovinu.

— Pri posudzovaní, či možno miesto určenia starožitnosti pochádzajúcej z obdobia spred roku 1947 považovať za múzeum, možno vziať do úvahy, či je inštitúcia členom Medzinárodnej rady múzeí (ICOM) alebo podobnej organizácie.

— Ak je predmet opísaný ako starožitnosť s veľkým kultúrnym, umeleckým alebo historickým významom pochádzajúca z obdobia spred roku 1947, malo by sa preukázať, že predmet spĺňa podmienky „spracovaného predmetu nadobudnutého pred viac ako 50 rokmi“. „Usmernenie týkajúce sa spracovaných exemplárov podľa nariadenia EÚ o obchode s voľne žijúcimi druhmi“ (20) poskytuje v tejto súvislosti jasné pokyny. Verejný orgán zodpovedný za kultúrne dedičstvo (ako napríklad príslušné ministerstvo) by mal ako predpoklad na povolenie predaja múzeu výslovne potvrdiť veľký kultúrny, umelecký alebo historický význam predmetu a podporiť transakciu. Je pritom možné zohľadniť také aspekty, ako je repatriácia dôležitých kultúrnych predmetov do ich krajiny pôvodu.

— Požadujú sa dôkazy, ako je faktúra alebo iný dokument, napríklad znalecký posudok, v ktorom sa uvádza vek a cena, a podrobný opis a obrázky predmetu, ktoré preukážu, že hodnota predmetu vyplýva z jeho samotnej podstaty a nesúvisí so skutočnosťou, že predmet obsahuje slonovinu.

— Pri posudzovaní by sa mala zohľadniť totožnosť predávajúceho a kupujúceho. Totožnosť predávajúceho môže byť v niektorých prípadoch zdrojom ďalších informácií o predmete. Zohľadniť treba aj krajinu určenia spolu s konkrétnou totožnosťou kupujúceho.

— Žiadosť o opätovný vývoz do krajiny určenia, ktorá je v systéme ETIS označená ako krajina zapojená do nezákonného obchodu so slonovinou, si vyžaduje vyššiu úroveň kontroly ako žiadosti o opätovný vývoz do iných krajín určenia. Opätovnému vývozu do krajín, ktoré sú zmluvnými stranami procesu NIAP (národný akčný plán pre slonovinu), (21) by sa malo zabrániť.

— Pri určovaní totožnosti kupujúceho môže vo všeobecnosti dôjsť k ďalšiemu uisteniu, že transakcia sa uskutočňuje pre hodnotu exemplára vyplývajúcu z jeho samotnej podstaty (napr. múzeá, renomovaní zberatelia, hudobníci alebo podobní kupujúci).

Žiadateľ je povinný poskytnúť dôkaz, že sa na predmet vzťahujú už opísané výnimky. Ak žiadateľ nedokáže poskytnúť dostatočný dôkaz, ktorý presvedčí orgán členského štátu, a pretrvávajú pochybnosti, nemalo by sa vydať žiadne potvrdenie.

Ak potvrdenie bolo vydané, príslušný hudobný nástroj vyrobený pred rokom 1975 alebo príslušná starožitnosť pochádzajúca z obdobia spred roku 1947 by v ňom mali byť opísané dostatočne podrobne na to, aby sa dalo použiť iba na dotknutý exemplár. Ak to právne predpisy umožňujú, členské štáty môžu navyše zvážiť aj porovnávanie, overovanie a zaznamenávanie totožnosti žiadateľa a, ak je to možné, aj kupujúceho.

Je osobitne dôležité, aby žiadateľ o potvrdenie o opätovnom vývoze preukázal, že hudobný nástroj bol vyrobený použitím zákonne nadobudnutej slonoviny spred roku 1975, alebo že ide o starožitnosť pochádzajúcu z obdobia spred roku 1947 a že boli získané zákonným spôsobom. To môže urobiť predložením potvrdenia na obchod v rámci EÚ vydaného pre daný predmet, ktoré potvrdzuje zákonné nadobudnutie predmetu a za normálnych okolností sa v ňom uvádzajú aj podrobnosti o veku exemplára. Je takisto možné, že žiadateľ nedisponuje potvrdením: možno o potvrdenie nikdy nežiadal alebo sa na predmet v minulosti vzťahovala výnimka z požiadavky na potvrdenie pre „spracované predmety nadobudnuté pred viac ako 50 rokmi“. V takýchto prípadoch musí žiadateľ preukázať, že vo všeobecnosti spĺňa požiadavky uvedené v článku 5 základného nariadenia.

Potvrdenia, ktorých platnosť skončila na základe článku 11 ods. 4 písm. a) nariadenia Komisie č. 865/2006, sa už nemôžu použiť na komerčnú transakciu. Odporúča sa však, aby si ich držitelia ponechali kópiu, ktorú môžu použiť ako dôkaz zákonného nadobudnutia, ak budú kedykoľvek v budúcnosti žiadať o potvrdenie alebo pre prípady kontroly.

Členské štáty budú musieť overiť, či sa na predmet skutočne vzťahuje niektorý z uvedených prípadov, t. j. že existuje oprávnený dôvod neexistencie potvrdenia.

Na to, aby bolo možné ďalej posúdiť podmienky, za ktorých možno takýto obchod povoliť, sa odporúča, aby členské štáty EÚ uplatňovali usmernenia aj vo vzťahu k:

— „spracovaným exemplárom podľa nariadení EÚ o obchode s voľne žijúcimi druhmi“;

— „dôkazom preukazujúcim zákonné nadobudnutie“ uvedeným v prílohe I k tomuto dokumentu,

— „označovaniu, registrácii a iným požiadavkám na vydanie potvrdenia“ uvedeným v prílohe II k tomuto dokumentu.

6. Spôsob výkladu pravidiel EÚ o obchode so slonovinou v rámci EÚ

Obchod s exemplármi podľa prílohy A v rámci EÚ je vo všeobecnosti zakázaný podľa článku 8 ods. 1 základného nariadenia. V článku 8 ods. 3 sa členským štátom povoľuje, aby udelili výnimku z tohto zákazu, ak je splnená aspoň jedna z podmienok uvedených v písmenách a) až h).

Z použitia slova „možno“ v článku 8 ods. 3 je však zrejmé, že členské štáty nie sú povinné vydať potvrdenie na obchod v rámci EÚ ani pri splnení týchto podmienok (pokiaľ sa v právnych predpisoch EÚ nestanovuje inak, napríklad na uplatnenie zásady proporcionality). Pri rozhodovaní o udelení alebo neudelení potvrdenia by mal orgán využívať svoju diskrečnú právomoc primerane.

Nemožno sa preto domnievať, že článkom 8 ods. 3 sa udeľuje absolútne právo na potvrdenie na obchod v rámci EÚ každému žiadateľovi, aj keď je splnená jedna z príslušných podmienok. Na článok 8 ods. 3 sa okrem toho vzťahuje zásada predbežnej opatrnosti, a ako už bolo uvedené, dôkazné bremeno, pokiaľ ide o preukázanie legitímnosti a súladu transakcie s cieľmi základného nariadenia, spočíva na žiadateľovi.

Po prijatí žiadosti o komerčné využívanie slonoviny v rámci EÚ podľa článku 8 ods. 3 je členský štát v súlade s právnymi predpismi EÚ oprávnený odmietnuť udelenie potvrdenia, aj keď je splnená niektorá z podmienok, pokiaľ je odmietnutie zlučiteľné so zásadou proporcionality (t. j. odmietnutie je primerané na ochranu druhov a neprekračuje rámec nevyhnutný na dosiahnutie tohto cieľa). Komisia a skupina odborníkov zastávajú názor, že k tomu sa pristúpi, ak žiadateľ nezvratne nepreukáže legitímnosť transakcie a jej súlad s cieľmi základného nariadenia.

Zodpovednosťou členských štátov je zabrániť vydávaniu potvrdení, ktoré by mohli uľahčiť akúkoľvek nezákonnú činnosť, a preto by mali s týmito žiadosťami o vydanie potvrdenia na obchod v rámci EÚ nakladať tak, aby toto riziko čo najviac znížili. O vydaní potvrdení by sa malo uvažovať len v prípadoch určitých druhov transakcií v rámci EÚ, ktoré nepredstavujú žiadne alebo predstavujú len malé riziko, že budú prispievať k nezákonnými činnostiam týkajúcim sa slonoviny alebo k dopytu po nezákonnej slonovine. Členským štátom sa odporúča, aby zabezpečili maximálnu úroveň kontroly pri vybavovaní žiadostí o potvrdenia na obchod v rámci EÚ a aby prísne vykladali podmienky pre vydávanie týchto potvrdení.

Na tento účel sa odporúča, aby členské štáty EÚ uplatňovali usmernenia k „dôkazom preukazujúcim zákonné nadobudnutie“ uvedeným v prílohe I k tomuto dokumentu a k „označovaniu, registrácii a iným požiadavkám na vydávanie potvrdení“ uvedeným v prílohe II.

Ak sa potvrdenie vydá, príslušný predmet by sa v ňom mal opísať dostatočne podrobne, aby bolo jasné, že potvrdenie možno použiť iba na príslušný exemplár; to je mimoriadne dôležité najmä v prípade surovej slonoviny, pri ktorej sa očakáva menej identifikačných prvkov. Ak to právne predpisy (22) umožňujú, odporúča sa, aby členské štáty navyše porovnávali, overovali a zaznamenávali totožnosti predávajúceho a kupujúceho. Členské štáty môžu stanoviť podmienku špecifickú pre obchod so surovou slonovinou v rámci EÚ, ktorou sa predávajúci zaväzuje informovať orgány o totožnosti kupujúceho.

Členským štátom sa pripomína, že ak sa predkladajú žiadosti o potvrdenie na obchod so slonovinou v rámci EÚ podľa článku 8 ods. 3 písm. c), t. j. „na účely, ktoré neohrozia prežitie daného druhu“, jej majiteľom nie je vôbec možné vydať potvrdenie na komerčné účely v rámci EÚ podľa tohto ustanovenia, lebo dovoz slonoviny (ako osobného majetku, najmä poľovníckych trofejí) je možný iba z nekomerčných dôvodov.

Odporúča sa, aby sa členské štáty EÚ pri posudzovaní žiadostí o potvrdenia na obchod so surovou slonovinou, ako aj so spracovanými exemplármi obsahujúcimi slonovinu v rámci EÚ, držali už uvedených usmernení.

a) Osobitné usmernenia k obchodu so surovou slonovinou v rámci EÚ

Treba pripomenúť, že v článku 11 ods. 4 písm. a) nariadenia Komisie (ES) č. 865/2006 (v znení zmien) sa stanovuje dátum ukončenia platnosti potvrdení pre surovú slonovinu, ktoré boli vydané pred 19. januára 2022. Komisia odporúča, aby členské štáty od tohto dátumu už nevydávali potvrdenia na komerčný obchod so surovou slonovinou v rámci EÚ.

Ak je však výkonný orgán v príslušnom členskom štáte presvedčený, že slonovina je nevyhnutná na opravu konkrétneho predmetu a nie je možné použiť náhradu slonoviny, potvrdenie umožňujúce predaj surovej slonoviny sa môže udeliť výlučne na opravu týchto predmetov:

— hudobné nástroje vyrobené pred rokom 1975,

— starožitnosti pochádzajúce z obdobia spred roku 1947, ktoré vlastní múzeum alebo verejná inštitúcia a v prípade ktorých príslušný orgán zodpovedný za kultúrne dedičstvo (ako napríklad príslušné ministerstvo) potvrdzuje jej veľký kultúrny, umelecký alebo historický význam a podporuje potrebu jej opravy použitím slonoviny.

Tieto prípady sa považujú za zriedkavé a veľmi výnimočné.

Potvrdenie by sa malo vydať len vtedy, ak výkonný orgán nemá pochybnosti o tom, že surová slonovina sa použije na opravu takýchto predmetov, a v prípade potreby môže skontrolovať a overiť, že sa tak naozaj stane a že surová slonovina sa nepoužije na žiadny iný účel.

Členským štátom sa odporúča, aby zvážili vytvorenie vlastného vnútroštátneho systému kontroly zásob surovej slonoviny v rukách dielní na opravy.

Výkonné orgány by mali objasniť, že surová slonovina by sa mala použiť na takéto opravy len ako posledná možnosť, a naliehavo žiadať profesionálnych reštaurátorov, aby vždy, keď je to možné, namiesto toho použili náhradu slonoviny. V zriedkavých prípadoch, keď to nie je možné, môžu vydať potvrdenie špecifické pre transakciu na použitie surovej slonoviny.

Potvrdenie vydané na použitie surovej slonoviny na opravy by malo v kolónke 20 obsahovať aspoň toto vyjadrenie:

V prípade hudobných nástrojov vyrobených pred rokom 1975: „Toto potvrdenie je platné len na účel jediného predaja do profesionálnej dielne, a to výhradne na opravu zákonne nadobudnutých hudobných nástrojov vyrobených pred rokom 1975“.

V prípade starožitností s veľkým kultúrnym, umeleckým alebo historickým významom pochádzajúcich z obdobia spred roku 1947, ktoré vlastní múzeum alebo verejná inštitúcia: „Toto potvrdenie je platné len na účel jediného predaja do profesionálnej dielne, a to výhradne na opravu [uveďte opis predmetu, ktorý sa má opraviť]“.

Ak to členské štáty budú považovať za vhodné, môžu v potvrdení špecifickom pre transakciu uviesť meno profesionálneho reštaurátora.

Potvrdenie by sa malo vydať len vtedy, ak sa členský štát presvedčí, že slonovina bola nadobudnutá v súlade so zákonom pred tým, ako sa dohovor začal uplatňovať na slony (pozri poznámku pod čiarou č. 2).

Komisia takisto odporúča, aby členské štáty označovali surovú slonovinu v podobe klov podľa rezolúcie konferencie č. 10.10 (Rev. CoP18) a odkaz na označenie uviedli v potvrdení do kolónky určenej pre opis (pozri aj prílohu II).

b) Osobitné usmernenia k obchodu so spracovanou slonovinou v rámci EÚ

Ako výnimka zo všeobecného zákazu obchodne využívať exempláre uvedené v prílohe A, ktorý sa stanovuje v článku 8 ods. 1 základného nariadenia, sa komerčný obchod v rámci EÚ so všetkými spracovanými predmetmi obsahujúcimi slonovinu povoľuje len vtedy, ak orgány členského štátu na tento účel udelia potvrdenie osobitne pre každý jednotlivý prípad [článok 8 ods. 3 písm. a) a b) základného nariadenia].

Komisia odporúča, aby členské štáty od dátumu uverejnenia tohto usmerňovacieho dokumentu nevydávali potvrdenia na komerčný obchod s exemplármi zo spracovanej slonoviny, pokiaľ sa nepresvedčia, že tento predmet je:

1. hudobný nástroj vyrobený pred rokom 1975 alebo

2. starožitnosť pochádzajúca z obdobia spred roku 1947.

Pri posudzovaní žiadosti týkajúcej sa starožitnosti pochádzajúcej z obdobia spred roku 1947 je hlavným aspektom vek exemplára a ďalšie aspekty súvisiace s vymedzením pojmu „spracovaný exemplár“ (23) a členské štáty by mali zvážiť ďalšie vyšetrovanie len vtedy, ak existujú náznaky, že predmet bol získaný nezákonne.

V prípade hudobných nástrojov vyrobených pred rokom 1975 by sa mal vo všeobecnosti kontrolovať tak ich vek, ako aj to, či boli zákonne nadobudnuté, a výkonný orgán by mal vydať potvrdenie len vtedy, ak sa presvedčí o tom, že mu bol poskytnutý dostatočný dôkaz preukazujúci splnenie obidvoch podmienok. Okrem toho by mal vlastník preukázať, že predmet používa alebo donedávna používal ako nástroj vystupujúci hudobník, a preto nie je len dekoratívnym predmetom obsahujúcim slonovinu.

7. Spôsob výkladu pravidiel EÚ pre dovoz slonoviny

Pravidlá upravujúce dovoz slonovinových exemplárov sú stanovené v článku 4 základného nariadenia. Podľa článku 4 ods. 1 písm. d) musí mať výkonný orgán pri posudzovaní žiadosti o dovoz druhov uvedených v prílohe A „uspokojivo doložené, že exemplár nebude použitý na primárne komerčné účely“, čím sa účinne zakazuje komerčný dovoz slonoviny do členských štátov EÚ.

Výnimka z tohto všeobecného zákazu komerčného dovozu je možná v dvoch konkrétnych prípadoch:

— exemplár bol v minulosti zákonne dovezený do EÚ alebo zákonne nadobudnutý v EÚ a opätovne sa dováža do EÚ, či už v modifikovanom, alebo v pôvodnom stave [článok 4 ods. 5 písm. a) základného nariadenia], alebo

— ide o spracovaný exemplár, ktorý bol nadobudnutý pred viac ako 50 rokmi [článok 4 ods. 5 písm. b) základného nariadenia].

Aj keď je však jedna z týchto dvoch podmienok takejto výnimky splnená, výkonný orgán môže napriek tomu zamietnuť takúto žiadosť, ak sa po porade s príslušným vedeckým orgánom domnieva, že existujú iné dôvody týkajúce sa ochrany druhu, ktoré by boli proti vydaniu povolenia na dovoz [článok 4 ods. 1 písm. e)].

Komisia odporúča, aby členské štáty od dátumu uverejnenia tohto usmerňovacieho dokumentu nevydávali povolenia na komerčný dovoz surovej slonoviny.

Komisia takisto odporúča, aby členské štáty od toho istého dátumu nevydávali povolenia na dovoz spracovaných exemplárov.

V dvoch výnimočných prípadoch zostáva komerčný obchod možný, ak je výkonný orgán v príslušnom členskom štáte presvedčený, že:

— predmet je hudobný nástroj vyrobený pred rokom 1975 alebo

— predmet je starožitnosť pochádzajúca z obdobia spred roku 1947 predaná múzeu a príslušný orgán zodpovedný za kultúrne dedičstvo (ako napríklad príslušné ministerstvo) potvrdzuje jej veľký kultúrny, umelecký alebo historický význam a podporuje transakciu.

Hodnotenie žiadostí o dovoz je rovnocenné žiadostiam o opätovný vývoz, a preto by sa aj v týchto prípadoch mali uplatňovať kritériá uvedené v oddiele 5 písm. b) na vydávanie povolení.

Povolenia na dovoz umožňujúce dovoz surovej slonoviny alebo spracovaných slonovinových exemplárov na nekomerčné účely možno vydať v súlade s článkom 4 ods. 1 základného nariadenia. Všetok takýto dovoz si vyžaduje najvyššiu úroveň kontroly a povolenia by sa spravidla mali vydávať len vtedy, keď je výkonný orgán presvedčený, že neexistuje riziko, že by sa tieto predmety mohli dostať do komerčného obchodu. Z nedávnych údajov o obchode (dovozy z Afriky do EÚ medzi rokmi 2016 a 2018) jasne vyplýva, že v praxi sa takýto dovoz uskutočňuje buď na súkromné účely, alebo ide o poľovnícke trofeje, čo neumožňuje ďalšie obchodné využitie po tom, ako prebehne dovoz. Odporúča sa, aby sa v povolení na dovoz výslovne uviedlo obmedzenie, že takéto predmety sú určené len na osobné použitie. Je možné použiť toto upozornenie: „Tento exemplár bol dovezený výlučne na osobné použitie. Predmet musí zostať vo vlastníctve držiteľa povolenia. Na žiadosť príslušných orgánov im musí byť predložený“. Týka sa to aj dovozu poľovníckych trofejí, keďže ide o predmety na osobné použitie.

Výkonným orgánom sa pripomína, aby pri posudzovaní žiadostí o dovoz poľovníckych trofejí zohľadnili najnovšie vedecké odporúčania („závery týkajúce sa neškodnosti obchodu“ alebo ich neexistencia), ktoré poskytuje Vedecká preskúmavacia skupina.

Komerčné využitie sloních poľovníckych trofejí po ich dovoze do EÚ je zakázané, a to bez ohľadu na pôvod slonov (24). Tieto trofeje musia zostať vo vlastníctve poľovníka.

Výkonné orgány môžu okrem už opísanej výnimky z komerčného dovozu vydávať aj povolenia na dovoz, ak sa presvedčia, že predmet:

1. je súčasťou skutočnej výmeny kultúrnych predmetov medzi renomovanými inštitúciami (napríklad múzeami) alebo

2. je dedičstvom sťahujúcej sa rodiny alebo

3. sa presúva na účely presadzovania predpisov, v záujme vedy či vzdelávania.

Na posúdenie podmienok, za ktorých sa takýto obchod môže povoliť, sa odporúča, aby členské štáty EÚ uplatňovali usmernenia vo vzťahu k „dôkazom preukazujúcim zákonné nadobudnutie“ uvedeným v prílohe I k tomuto dokumentu a vo vzťahu k „označovaniu, registrácii a iným požiadavkám na vydávanie potvrdení“ uvedeným v prílohe II.

8. Koordinácia v rámci členských štátov EÚ a medzi nimi, ako aj s krajinami mimo EÚ

Ak sú za vydávanie dokumentácie CITES zodpovedné regionálne alebo miestne výkonné orgány CITES, členským štátom sa odporúča zabezpečiť, aby tieto orgány podávali správy ústrednému výkonnému orgánu CITES o všetkých predložených žiadostiach o potvrdenie na opätovný vývoz a na obchod v rámci EÚ. Tým by sa zabezpečilo koordinované overovanie zákonného nadobudnutia aj jednotné posudzovanie žiadostí. Toto úsilie by sa mohlo podporiť vytvorením vnútroštátnych databáz na uchovávanie príslušných informácií.

Okrem toho sa môžu uplatňovať dodatočné obmedzenia/kontroly v súvislosti s opätovným vývozom do niektorých krajín/na niektoré územia, ktoré zaviedli prísnejšie vnútroštátne opatrenia upravujúce obchod so slonovinou, ako napríklad Čína, OAO Hongkong či Spojené štáty americké. Príslušným členským štátom sa dôrazne odporúča, aby pred vydaním potvrdenia na opätovný vývoz slonoviny informovali žiadateľov o tom, že v krajine určenia môžu platiť prísnejšie vnútroštátne opatrenia. Je povinnosťou žiadateľa overiť si podmienky na dovoz slonoviny do krajiny určenia.

Ak je to žiaduce, aj členský štát môže informovať orgány CITES v krajine určenia, aby mohli overiť, či je dovoz daného exemplára v súlade s platnými právnymi predpismi.

Ak sa potvrdenie na obchod v rámci EÚ, ktoré vydal členský štát EÚ, predkladá ako dôkaz o zákonnom nadobudnutí na účely potvrdenia na opätovný vývoz (len pre hudobné nástroje vyrobené pred rokom 1975) alebo žiadosti o potvrdenie obchodu v rámci EÚ, členský štát zaoberajúci sa žiadosťou sa nabáda, aby overil platnosť potvrdenia na obchodovanie v rámci EÚ s členským štátom, ktorý ho vydal.

Keď sa výkonnému orgánu doručí žiadosť týkajúca sa surovej slonoviny, v ktorej je známa totožnosť profesionálneho reštaurátora, ale táto osoba sídli v inom členskom štáte, členský štát vydávajúci potvrdenie sa nabáda, aby kontaktoval členský štát určenia s cieľom overiť, či existujú faktory, ktoré by boli proti vydaniu potvrdenia.

9. Zhrnutie režimu EÚ pre komerčný obchod so slonovinou

V tejto tabuľke sa porovnáva „starý“ režim EÚ pre komerčný obchod so slonovinou s tým „súčasným“:

— starý režim – bol v platnosti pred uverejnením tohto usmerňovacieho dokumentu a nariadenia Komisie (EÚ) 2021/2280;

— súčasný režim – pravidlá, ktoré sú odvtedy v platnosti (25).

Podrobnosti nájdete v nariadeniach o obchode s voľne žijúcimi druhmi a v príslušných oddieloch tohto usmerňovacieho dokumentu.

Obchod v rámci EÚ na komerčné účely Opätovný vývoz z EÚ na komerčné účely Dovoz do EÚ na komerčné účely starý režim súčasný režim starý režim súčasný režim starý režim súčasný režim Surová slonovina možnosť udeliť povolenie osobitne pre každý jednotlivý prípad pri predmetoch vyrobených pred rokom 1990/pred rokom 1975 potvrdenie sa vyžaduje pozastavený okrem prípadov, keď bolo povolenie udelené osobitne pre každý jednotlivý prípad, možný len na účel opravy hudobných nástrojov a starožitností s veľkým kultúrnym, umeleckým alebo historickým významom pochádzajúcich z obdobia spred roku 1947 (26) – jediná transakcia – vyžaduje sa špecifické potvrdenie pozastavený pozastavený (bezo zmeny) povolenie udelené osobitne pre každý jednotlivý prípad, možný pokiaľ ide o starožitnosti vyrobené pred rokom 1947 alebo opätovne dovezené predmety vyrobené pred rokom 1975 povolenie sa vyžaduje pozastavený Spracovaná slonovina: predmety obsahujúce slonovinu nadobudnuté medzi rokmi 1975 a 1990 – „pred prijatím dodatku I“ možnosť udeliť povolenie osobitne pre každý jednotlivý prípad – potvrdenie sa vyžaduje pozastavený zakázaný zakázaný (bezo zmeny) zakázaný zakázaný (bezo zmeny) Spracovaná slonovina: predmety obsahujúce slonovinu nadobudnuté medzi rokmi 1947 a 1975 – „pred prijatím dohovoru“ pozastavený okrem prípadov, keď bolo povolenie udelené osobitne pre každý jednotlivý prípad, možný v prípade hudobných nástrojov – potvrdenie sa vyžaduje povolenie udelené osobitne povolenie je možné – potvrdenie sa vyžaduje pozastavený okrem prípadov, keď bolo povolenie udelené osobitne pre každý jednotlivý prípad, možný v prípade hudobných nástrojov – potvrdenie sa vyžaduje povolenie udelené osobitne pre každý jednotlivý prípad, možné len v prípade opätovného dovozu – povolenie sa vyžaduje pozastavený okrem prípadov, keď bolo povolenie udelené osobitne pre každý jednotlivý prípad, možný v prípade hudobných nástrojov – povolenie sa vyžaduje Predmety spracované pred rokom 1947 (starožitnosti) povolené – nie je potrebné potvrdenie možnosť udeliť povolenie osobitne pre každý jednotlivý prípad – potvrdenie sa vyžaduje pozastavený okrem prípadov, keď bolo povolenie udelené osobitne pre každý jednotlivý prípad, možný v prípade hudobných nástrojov a starožitností predávaných múzeám — potvrdenie sa vyžaduje povolenie udelené osobitne povolenie je možné – povolenie sa vyžaduje pozastavený okrem prípadov, keď bolo povolenie udelené osobitne pre každý jednotlivý prípad, možný v prípade hudobných nástrojov a starožitností predávaných múzeám — povolenie sa vyžaduje

(1) NARIADENIE RADY (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (Ú. v. ES L 61, 3.3.1997, s. 1)

(2) Nariadenie Komisie (ES) č. 865/2006 zo 4. mája 2006, ktorým sa stanovujú podrobné pravidlá vykonávania nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi (Ú. v. EÚ L 166, 19.6.2006, s. 1).

(3) Ú. v. EÚ L473, 22.12.2021, s. 1.

(4) http://uis.unesco.org/en/glossary-term/museum#:~:text=Definition,of%20education%2C%20study%20and%20enjoyment

(5) Pod slonovinou sa v tomto usmerňovacom dokumente rozumie len slonovina zo slonov.

(6) Podľa článku 8 ods. 3 písm. a) základného nariadenia.

(7) Nellemann, C., Henriksen, R., Raxter, P., Ash, N., Mrema, E. (Eds). (2014). The Environmental Crime Crisis – Threats to Sustainable Development from Illegal Exploitation and Trade in Wildlife and Forest Resources (Kríza vyvolaná trestnými činmi proti životnému prostrediu – Hrozby pre udržateľný rozvoj vyplývajúce z nezákonného využívania voľne žijúcich druhov a lesných zdrojov a obchodovania s nimi). Hodnotenie tímu pre rýchlu reakciu UNEP. Program Organizácie Spojených národov pre životné prostredie a GRID-Arendal, Nairobi a Arendal.

(8) https://cites.org/eng/MIKE_PIKE_Trends_report_elephants_CITES_16112020.

(9) Thouless, C.R., Dublin, H.T., Blanc, J.J., Skinner, D.P., Daniel, T.E., Taylor, R.D., Maisels, F., Frederick H. L., Bouché, P. (2016). African Elephant Status Report 2016: an update from the African Elephant Database (Správa o stave populácií slona afrického: aktualizácia z databázy slonov afrických). Občasník Komisie IUCN pre prežitie druhov, č. 60 IUCN / skupina odborníkov SSC pre slona afrického. IUCN, Gland, Švajčiarsko.

(10) https://cites.org/eng/UNODC_releases_WorldWildlifeCrimeReport2020_CITES_10072020.

(11) Informačný systém pre obchod so slonmi (ETIS) bol zriadený rezolúciou konferencie zmluvných strán dohovoru CITES č. 10.10 (Rev. CoP17) o obchode s exemplármi vyrobenými zo slonov. Jedným z jeho cieľov je „i) meranie a zaznamenávanie úrovní a trendov, ako aj ich zmien, pokiaľ ide o nezákonné zabíjanie slonov a obchodovanie so slonovinou“. ETIS pred každým zasadnutím konferencie zmluvných strán dohovoru CITES zostavuje komplexnú správu o zhabanej slonovine na celom svete. Posledná správa je dostupná na tomto odkaze: https://cites.org/sites/default/files/eng/cop/18/doc/E-CoP18- 069-03-R1.pdf.

(12) https://cites.org/sites/default/files/eng/cop/18/doc/E-CoP18-069-02.pdf.

(13) https://cites.org/sites/default/files/eng/com/sc/70/E-SC70-49-01x-A1.pdf.

(14) Oznámenie Komisie 2017/C 154/06.

(15) http://eur-lex.europa.eu/legal-content/SK/TXT/PDF/?uri=CELEX:52016DC0087&from=SK.

(16) Akčný plán EÚ na boj proti obchodovaniu s voľne žijúcimi druhmi bol predmetom posúdenia v rokoch 2021 a 2020; jeho revidovaná verzia sa má prijať na základe daného posúdenia – pozri oznámenie Komisie Stratégia EÚ v oblasti biodiverzity do roku 2030, COM(2020) 380 final z 20. 5. 2020.

(17) https://eur-lex.europa.eu/legal-content/SK/TXT/?qid=1590574123338&uri=CELEX:52020DC0380.

(18) Členským štátom EÚ sa odporúča, aby používali vymedzenie pojmu „surová slonovina“ uvedené v rezolúcii konferencie zmluvných strán dohovoru CITES č. 10.10 (Rev. CoP 18), podľa ktorej:

„a) výraz ‚surová slonovina‘ zahŕňa všetky celé leštené alebo neleštené kly slona v akejkoľvek forme, ako aj všetky leštené alebo neleštené nasekané kusy slonoviny akokoľvek upravené oproti pôvodnej podobe s výnimkou ‚spracovanej slonoviny‘ a

b) ‚spracovaná slonovina‘ sa má vykladať tak, že zahŕňa slonovinu, ktorá je vyrezávaná, tvarovaná alebo spracovaná, a to úplne alebo čiastočne, ale nezahŕňa celé kly v akejkoľvek forme, okrem prípadov, keď je celý povrch vyrezávaný“.

(19) Pozri správu s názvom Status of elephant populations, levels of illegal killing and the trade in ivory: A report to the CITES Standing Committee (Stav populácií slona, úroveň nezákonného zabíjania a obchodovanie so slonovinou: správa pre stály výbor CITES), ktorá je dostupná na stránke https://cites.org/sites/default/files/eng/com/sc/70/E-SC70-49-01x-A1.pdf.

(20) Ú. v. EÚ C 154, 17.5.2017, s. 15.

(21) https://cites.org/eng/niaps.

(22) Najmä zákony o ochrane osobných údajov.

(23) Vymedzenie pojmu spracovaný exemplár zahŕňa štyri prvky a je potrebné posúdiť všetky z nich: daný predmet bol vyrobený/spracovaný pred 3. marcom 1947; daný predmet bol v porovnaní s jeho pôvodným stavom významne zmenený; daný predmet jednoznačne patrí do jednej z kategórií – šperky, ozdoby, umenie, užité umenie alebo hudobné nástroje a nepotrebuje žiadne ďalšie úpravy, remeselné spracovanie alebo výrobu na takýto účel; výkonný orgán príslušného členského štátu sa presvedčil o tom, že tento predmet bol nadobudnutý za takých podmienok. Pozri usmernenie týkajúce sa spracovaných exemplárov podľa nariadení EÚ o obchode s voľne žijúcimi druhmi (Ú. v. EÚ C 154, 17.5.2017, s. 15 – 26).

(24) Tento zákaz sa uplatňuje na populácie slonov uvedené v prílohe A aj prílohe B, keďže obchodovanie s poľovníckymi trofejami uvedenými v prílohe B je možné len na nekomerčné účely (pozri vysvetlivku k prílohe B základného nariadenia obsahujúcej zoznam populácií slona v Botswane, Namíbii, Južnej Afrike a Zimbabwe).

(25) Pojem „pozastavený“ sa v tejto tabuľke používa, ak sa opatrenie zaviedlo prostredníctvom tohto usmernenia alebo jeho predchodcu. Pojem „zakázaný“ sa vzťahuje na povinnosti zahrnuté v základnom nariadení a/alebo v dohovore CITES.

(26) Starožitnosť s veľkým kultúrnym, umeleckým alebo historickým významom pochádzajúca z obdobia spred roku 1947, ktorú vlastní múzeum alebo verejná inštitúcia a v prípade ktorej príslušný orgán zodpovedný za kultúrne dedičstvo (t. j. príslušné ministerstvo) potvrdzuje jej veľký kultúrny, umelecký alebo historický význam a podporuje potrebu jej opravy použitím slonoviny.